Sindicaliştii din Sport şi Tineret, salariaţii unităţilor subordonate Agenţiei Naţionale pentru Sport şi Ministerului Familiei, Tineretului şi Egalităţii de Şanse: cluburi sportive, Direcţii judeţene pentru Sport şi Tineret, Case de Cultură ale Studenţilor şi Complexuri Sportive Naţionale, au început, joi, proteste pe o perioadă nedeterminată, cerând Guvernului o majorare de 25% a salariilor din Sport şi Tineret, potrivit news.ro
Salariul mediu al angajaţilor din Sport şi Tineret puţin peste 3.000 lei pe lună, precizează SNST. "Nu ne este plătită munca suplimentară, nici munca din zilele de sâmbătă şi duminică! Deşi muncim de regulă în weekend-uri, nu suntem plătiţi şi nu ni se acordă timp liber corespunzător din cauza lipsei de personal", se arată într-un comunicat al sindicatului.
Prin protestele organizate, SNST vrea să atragă atenţia guvernanţilor asupra salariilor foarte mici aflate în discrepanţă majoră "faţă de cele ale altor colegi din familia ocupaţională Administraţie". "Suntem nevoiţi să cerem în stradă respectarea principiilor Legii salarizării: egalitate, nediscriminare şi respectarea muncii noastre. În fapt, aceste principii sunt profund trunchiate de diferenţele salariale foarte mari, de peste 2.000 lei în unele cazuri, faţă de angajaţii cu funcţii similare ai altor instituţii de acelaşi rang. Considerăm inadmisibilă perpetuarea acestei situaţii şi ne cerem drepturile. Vom continua protestele la nivel local, la unităţile noastre şi la Prefecturi, apoi venim la Bucureşti, în faţa ministerelor şi a Guvernului. Suntem hotărâţi să mergem până la capăt, până la oprirea activităţii".
Sindicatul Naţional Sport şi Tineret – SNST, reprezintă salariaţii din cadrul Direcţiilor Judeţene pentru Sport şi Tineret, Cluburilor Sportive Municipale, Caselor de Cultură ale Studenţilor, Complexul Cultural – Sportiv Studenţesc Tei, Complexurile Sportive Naţionale, Centrul Naţional de Formare şi Perfecţionare a Antrenorilor, Institutul Naţional de Cercetare pentru Sport – INCS, Federaţii Sportive Naţionale, Ministerul Familiei, Tineretului şi Egalităţii de Şanse – MFTES şi Agenţia Naţională pentru Sport – ANS.